En glædelig nyhed er nået frem til de danske ishockeyherrer inden åbningskampen ved VM. Efter tvivl om Nikolaj Ehlers' deltagelse ved slutrunden bekræfter Danmarks Ishockey Union over for TV 2 Sport, at den danske NHL-stjerne kan indtage isen. - Jeg fik det at vide kvart over 12 (dansk tid, red.), så et kvarter før deadline. - Jeg er klar, så jeg glæder mig bare til at komme på isen, siger Ehlers til TV 2 Sport. Usikkerheden skyldtes noget forsikringsbøvl hos Ehlers efter nogle skader i løbet af NHL's grundspil. Selvom den 27-årige ishockeystjerne nåede at vende tilbage for klubben Winnipeg Jets, inden sæsonen sluttede, har det vist sig svært at finde et selskab, der ville forsikre danskeren. Det er en forudsætning, hvis han skal stille op til VM, og det er nu gået i orden. Danmark møder Ungarn lørdag eftermiddag. Opgøret starter 15.20.

Referat:
Der har de seneste dage været stor tvivl om Nikolaj Ehlers' deltagelse ved verdensmesterskabet i ishockey.